Pe numeroase panouri publicitare și în unele stații de autobuz din Moscova au apărut afișe cu inscripția: "sîntem în doliu 22.03.2024", transmite Radiomoldova.
Muzeele și teatrele din Moscova au anunțat că își vor închide porțile în weekend, în urma atacului.Cinematografele din Moscova au anunțat și ele că vor fi închise sîmbătă și duminică, prezentînd "condoleanțe" familiilor victimelor.
Acest atac, care a avut loc la o sală de concerte din Krasnogorsk, la nord-vest de capitala Rusiei, este cel mai grav atentat terorist din Rusia în ultimii douăzeci de ani și cel mai sîngeros revendicat de Statul Islamic în Europa.
Căutările printre dărîmăturile clădirii devastate de flăcări și al cărei acoperiș s-a prăbușit parțial continuă și ar putea dura cîteva zile, iar bilanțul morților ar putea crește.
Amintim că indivizi înarmați și îmbrăcați în uniforme de camuflaj au pătruns vineri seara în sala de concerte Crocus City Hall, înainte să deschidă focul cu arme automate asupra mulțimii și să declanșeze un incendiu folosind un lichid inflamabil, provocînd moartea a cel puțin 133 de persoane.
Denunțînd un act "terorist barbar", președintele Vladimir Putin a promis, într-un discurs televizat sîmbătă, că vinovații vor fi cu toții pedepsiți. Liderul rus a anunțat că "cei patru autori" ai atacului au fost arestați "în timp ce se îndreptau spre Ucraina", fără a menționa revendicarea grupării jihadiste Statul Islamic.FSB a anunțat că suspecții aveau "contacte corespunzătoare de partea ucraineană" și intenționau să fugă în Ucraina, fără a furniza alte detalii cu privire la natura acestor legături sau dovezi ale existenței lor.
"Ucraina nu are nici cea mai mică legătură cu incidentul", a declarat consilierul prezidențial ucrainean Mihailo Podoliak, respingînd acuzațiile "absurde".
Pe unul dintre conturile sale Telegram, Statul Islamic a afirmat vineri seara că atacul a fost comis de patru dintre membrii săi și face parte din "contextul (...) războiului care se desfășoară" între grupare și "țările care luptă împotriva Islamului".
Vă reamintim că mai multe persoane în camuflaj au deschis focul cu puști automate în sala de concerte Crocus City Hall. În urma atacului terorist au fost ucise 93 de persoane, iar printre morți se numără și trei copii. 107 persoane rămîn internate în spitale. În timpul nopții, în clădire a avut loc un incendiu puternic. FSB a raportat despre reținerea a 11 persoane, inclusiv patru teroriști implicați în atacul terorist din sala de concerte Crocus City Hall.